उठदे गै उसी नुहाड़ी लाड़ी बोलदी सनोची। ओ आखा दी ही--"नेही नींदर बी के आखो। पता नेईं के खाई औंदे न। आखो जे भंङ पीती दी ऐ। औं बोलदी नेईं , तां हूनै तगर सुत्ते दे होंदे। कुसलै उट्ठी ही में। सारै सोत-फंड दित्ती ऐ। न्हाती-धोती आं ते रुट्टी-शुट्टी बनाइयै खाई बी बैठी आं। कुड़ी गी त्यार करियै स्कूल बी भेजी दित्ता ऐ। पर अच्छा दिक्खनी आं किन्ने-क दिन करदे न इयां? किन्ने-क दिन खाई औंदे न बाह्रा। रोना बी ते इस्सै गल्ला दा ऐ जे उंदी तनखाही कन्नें गजारा नेईं होंदा। मेरी कदें कोई रीझ पूरी नेईं होई। इस्सै बखता आस्तै ते मिगी बी नौकरी करनी पवा दी ऐ।"